Špačinčanka

Špačinčanka je folklórna skupina v obci Špačince.

História 
Vznikla v roku 1978 pri Obecnom úrade Špačince. Jej cieľom bolo zozbierať, oživiť a zachovať piesne, tance, zvyky obce a zároveň pre túto činnosť získať mladých ľudí. Špačinčanka patrí k popredným interpretom folklórneho bohatstva trnavskej oblasti. Má 35 členov rôznych vekových kategórií.

Repertoár tvoria folklórne pásma Regrúti, Večery na priedomí, Svadba, Žatva, Vianoce, Fašiangy, Rok na dedine, ako aj kratšie folklórne útvary prezentované v tradičných slávnostných a pracovných krojoch s využitím pôvodných rekvizít.

Skupina Špačinčanka je častým hosťom festivalov, folklórnych a iných podujatí v rámci celého Slovenska. Známe sú jej nahrávky pásem Regrúti, Svadba v Slovenskom rozhlase, ale i tanec V širém poli vo filme Zem spieva ďalej. Úspešné boli aj súťažné vystúpenia na celoštátnych prehliadkach Nositelia tradícií v roku 1997 vo Zvolene a v roku 2003 v Banskej Bystrici, kde Špačinčanka reprezentovala ako víťaz krajského kola v Trnave a získala jedno z popredných umiestnení. Mužská skupina po víťazstve na krajskom kole postúpila na celoštátnu prehliadku Festival hudobného folklóru.

Kroje 
Folklórny súbor používa trnavské kroje. Ženský sviatočný kroj je zdobený bohatou výšivkou. Rukávce sú z tenkého plátna a siahajú po lakeť. Najvzácnejšia je na nich výšivka. K rukávcom sa pridávajú tacle – volány okolo ruky. Pod hrdlo sa pripína biela mašľa, vyšívaná zlatou niťou alebo vykladaná flitrami. Na konci sú strapce. Okolo krku je čipkovaný krézel – golier. K rukávcom sa oblieka prucel ušitý z brokátu. Sukňa je drobno nariasená, pod ňou sa nosia naškrobené bočnice zdobené čipkou. Na sukňu sa dáva zástera, jej okraje sú taktiež bohato vyšívané. Pokrývku hlavy u vydatých žien tvorí čepiec. V zime sa nosí vlniak, obyčajne čiernej farby, lemovaný strapcami.

Mužský kroj tvoria čierne úzke nohavice, na rukávoch vyšívaná biela košeľa a prucel – vesta z kvetovaného brokátu. Pod krkom nosia muži mašle a na hlave klobúk s úzkou strieškou, u mládencov s kosierkami. Ku kroju sa nosia čierne čižmy s tvrdými sárami, u žien na päte preštepované žltou niťou.

Členovia 
 Vedúci folklórnej skupiny: Andrej Tomovič
 Najstarší člen: Ľudmila Jakubcová, Jozef Slezák
 Najmladšia členka: Nelka Lopatková
 Autori pásem: Vendelín Vidlička, Anna Huttová, Zlatka Matláková

Členovia: Mária Podmaková, Michal Tomovič, Branislav Slezák,  Martin Izakovič, Andrej Tomovič, Milka Hanusová, Veronika Hudecová, Sonka Podmaková,  Ľudmila Jakubcová, Jozef Slezák, Alexander Podmaka, Janka Lopatková, Evka Tomovičová, Blanka Bašnáková,  Katka Pastuchová, Milka Dobišová, Mário Banič, Oľga Kolenčiaková, Július Bernáth, Nelka Lopatková, Dominik Tomovič

Pásma, tance 
Prekáračky na priedomí: zobrazuje príchod mládencov k devám vo večer pred muzikou
Stavanie mája: pripomína zvyklosti pri stavaní mája pred domom slobodných dievčat
Žatva: odovzdávaním dožinkového venca gazdovi skončila žatva a nasledovala veselica
Regruti: opisuje odchod regrútov s richtárom na asentírku (odvod), príchod z nej a regrútsku muziku so všetkým čo k tomu patrilo
Špačinská svadba: pásmo piesní a tancov, ktoré boli a ešte sú súčasťou „echtovných“ svadieb
Vianoce: atmosféru Štedrého večera približujú koledníci prostredníctvom vinšov, kolied a vianočných zvykov

Referencie 

Slovenské folklórne súbory
Organizácie založené v 1957
Špačince